Tom Behnke (KF), 2013-11-28:
Også fra konservativ side skal der lyde positive røster til lovforslaget her.
Vi kan støtte lovforslaget og synes, det er fint, at vi får ratificeret konventionen.
Vores udgangspunkt er i den sammenhæng, at vold er vold og vold er strafbart.
Det skal det selvfølgelig være.
Det er helt uacceptabelt, og det er det sådan set, uanset om volden finder sted i hjemmet eller uden for hjemmet.
Og det er det også, uanset om offeret er mand eller kvinde.
Vold er uacceptabelt.
Så selvfølgelig skal vi komme efter volden og gerningsmændene og sørge for, at de bliver straffet, ingen tvivl om det.
Men når det så er sagt sådan helt generelt, så er det jo heller ikke nogen hemmelighed, at der er områder, hvor der er behov for, at man sætter særlig fokus på og tager særlig hånd om nogle problemer, hvor det måske er endnu sværere at begå sig, og hvor det er svært at kunne komme til at anmelde det til myndighederne.
Og når det så endelig sker, så er det vigtigt, at det bliver taget meget alvorligt.
Derfor er vi positive over for, at man ratificerer den her konvention, ingen problemer i det.
Men vi er for så vidt ikke enige i det, som regeringen foreslår, nemlig at man tager forbehold for det her med stalking.
Men jeg vil gerne understrege, at for mig som konservativ er det ikke væsentligt, at man for at kunne blive dømt for stalking først har fået et tilhold.
Det er derfor, man ønsker at tage et forbehold i forhold til konventionen.
Der vil jeg bare sige: Det er vi ikke enige i.
Vi ønsker, at det skal være strafbart at foretage stalking, uanset om man har fået et tilhold først eller ej, og vi håber sådan set på, at vi på et tidspunkt kan opnå et flertal i Folketinget for, at vi kan gennemføre den lovændring.
Det vil vi kunne, også selv om vi har taget forbehold i forhold til konventionen, for forbeholdet betyder ikke, at vi ikke kan gøre det, det betyder bare, at vi ikke behøver at gøre det.
Og det håber jeg at ministeren og regeringen husker på.
Så synes jeg også, det er værd at understrege, at når vi taler om en konvention her, som handler om vold mod kvinder og vold i hjemmet, så kunne man måske lidt morsomt bemærke, at det er lidt underligt, at hverken ligestillingskommissæren eller vores egen ligestillingsminister ligesom har gjort anskrig i den sammenhæng og sagt, at den her lovgivning, den her konvention jo er sådan lidt kønsskæv, men det er der jo, som det er nævnt, en god grund til.
Når det er sagt, er jeg også nødt til at understrege, at vi i Danmark halter bagud i forhold til vold mod mænd, for hvor vi i Danmark har krisecentre til voldsramte kvinder, så har voldsramte mænd ingen steder at gå hen, og det synes jeg er et problem.
Voldsramte mænd er henvist til at søge ned på et almindeligt herberg eller en varmestue eller lignende.
Der er reelt ingen muligheder for voldsramte mænd.
Så lige så vigtigt det er, at vi nu har en konvention, der handler om vold mod kvinder og vold i hjemmet, så burde man faktisk også have en konvention mod vold mod mænd.
Det er en mangel, der har været i mange år, så det er ikke belastende for eller en beskyldning mod den nuværende regering, slet ikke, det er bare en konstatering af, at der er en skævhed i den måde, vi behandler det her problem på i Danmark, hvor der heldigvis bliver taget god hånd om voldsramte kvinder, og det skal vi blive ved med.
Men der mangler initiativer i forhold til at tage hånd om voldsramte mænd.